钦定古今图书集成/明伦汇编/家范典/第101卷 > 于镒中说 > 《合族》
## 钦定古今图书集成/明伦汇编/家范典/第101卷 > 于镒中说 > 《合族》

“宗族有亲疏，而在我公之以仁；恩谊有隆杀，而在我
处之以义。此教于家者，以一身率众身，九族莫非吾
心之所体也。然同宗有贤愚贫富之不齐者，可不辅
之以法乎？”族中有田十顷者，劝出义田五十亩；有三
顷者，助田十亩。中间递为增减，而二顷以下免之。择
族人之朴实不欺者，主田税之出入，会众以赒给同
族之不足。凡沾田税之惠，务尽田多之报。有事则代
劳，无事则候问后临其丧。无服，服缌麻；小功服大功。
义田之子孙陵替者，还其田，先贫后富者补其数。如
同宗之田，彼此皆寡，无田可助，则设义廪数楹，候夏
秋之时，劝出稻麦，收贮廪中，择族中之质朴者主之，
会众以赒同族之不能自存者。其廪之左立祠，以祀
入谷多而及人博者。其祠中之左右揭二板，左曰《嘉
善》，书其人之绩；右曰《愧顽》，书其吝者。岁终，集众谒祠
而读诵之，以为劝戒。此家众不能无饥寒，而养之有
法。使有一人失养，则心有外而仁义有亏，可乎？养既
有备，教不可缓。劝族中之富者，开设义塾，延有行而
文者为之师，以教子弟及同宗之无师无贽者。先授
以《小学》，莫要于“习礼。”训之“正容止，齐颜色，以约其形
体。”训之“敦孝行，和长幼，尊君令”，以约其情志。谕以奢
侈为饥寒之招，宴安为忧患之招，以导之勤俭。谕以
“博奕之荒为自弃其家，酒色之荒为自弃其身。”以导
之抑畏敏者。“之以简重，木者开之以英慧。柔者作
之，强者抑之，以导之中和。欲其悫，不欲其浮，欲其循
循然，不欲其悻悻然，以导之庄谨。及其幼仪可观，德
性有定，然后授以四子。”次读一经，次习文艺。循序渐
进，有志行道者送入儒学，以淑己淑人为心。否则居
家事亲教子，课农积谷，以备收运系官钱粮之费，以
为守身守家之地，岁为燕乐同宗之会四，其时用四
仲之月，其物用时祭之馀，豕羊各一，酒醴羞果随所
有，不必侈。其坐以尊卑长幼为序，尊者虽穉子，必位
乎上；长者虽贫贱，必以齿，酒以七行九行为节，饮食
皆后长者。择在塾童生数辈，群歌诗之乐章，以和洽
其族人不接之情。其诗以《关雎》《蓼莪》《蓼萧》《棠棣》《谷风》
《黄鸟》之什，俾族众咸知劝勉以迁善。塾师读邦法，讲
古训，为释其义，俾族众知所向方而畏法。讲读毕，命
童生诵《嘉言》。有云：“有过相补，有患相顾，岂无他人？不
如我同父。”又曰：“有恶相沮，有难相抚，岂无他人？不如
我同祖。祖父立心，欲贻安妥，无或结势，党恶多故，党
恶多故，不如不辅。”诵毕，少者送老者归，及门而返。夫
自同祖同父，至于无服，又至于同姓。教以义塾，讲法
讲古而约之以礼，养以义廪，燕会歌诗而和之以乐使亲者恒亲，疏者不薄，贤才由此出，家世由此兴，此
族众不能无愚不肖，而教之有政，使有一人失教，则
心有外而仁义有亏，可乎？学而至此，国之本自家立
矣。家齐而后国可以治，其序岂容紊乎？